Diari Oficial de la Generalitat Valenciana


Sumari del DOGV 9617, del 14-06-2023 (2023/6258)

RESOLUCIÓ de 28 d'abril de 2023, del conseller d'Hisenda i Model Econòmic, per la qual es realitza la segona actualització del Pla estratègic de subvencions de la Conselleria d'Hisenda i Model Econòmic, per al període 2021-2023.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9617

Data del DOGV
:   14-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6258


Data del document
:   28-04-2023

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda pública

RESOLUCIÓ de 28 d'abril de 2023, del conseller d'Hisenda i Model Econòmic, per la qual es realitza la segona actualització del Pla estratègic de subvencions de la Conselleria d'Hisenda i Model Econòmic, per al període 2021-2023. [2023/6258]  
Per Resolució d'11 de febrer de 2021 (DOGV 9033, 03.03.2021), del conseller d'Hisenda i Model Econòmic, es va aprovar el Pla estratègic de subvencions de la Conselleria d'Hisenda i Model Econòmic per al període 2021-2023.  
  
Posteriorment per Resolució de 8 de març de 2022 (DOGV 9319, 13.04.2022), del conseller d'Hisenda i Model Econòmic, es realitza la primera actualització del mencionat pla estratègic, publicat en el DOGV núm. 9319, de 13.04.2022.  
I això amb la finalitat de complir la normativa que sobre els plans estratègics de subvencions es disposa en l'article 164, lletra a, de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i també en l'article 8.1 de la Llei 38/2003, de 17 de novembre, general de subvencions, i en els articles 10 a 15 del seu Reglament, aprovat pel Reial decret 887/2006, de 21 de juliol.  
El Pla estratègic de subvencions d'aquesta Conselleria d'Hisenda i Model Econòmic, de conformitat amb el que es disposa en l'article 14.1 del Reglament de la Llei 38/2003, de 17 de novembre, general de subvencions, preveu en el punt 10 que la seua actualització es realitze abans del 30 d'abril dels exercicis de 2022 i 2023, tenint en compte el que es preveu en les lleis anuals de pressupostos de la Generalitat.  
Vist que la Llei 9/2022, de 30 de desembre (DOGV 9502, 31.12.2022), de pressupostos de la Generalitat per a l'exercici 2023, preveu en el capítol IV, de diferents programes pressupostaris d'aquesta conselleria, sis noves línies de subvenció, que s'indiquen a continuació:  
  
- Línia S1281000, en el programa 615.30, de la Subdirecció General de Model Econòmic de la Direcció General de Model Econòmic Finançament Autonòmic i Política Financera; denominació: «Conveni de col·laboració amb la Universitat d'Alacant per a organització Congrés ERSA.  
- Línia S1293000, en el programa 615.30, de la Subdirecció General de Model Econòmic de la Direcció General de Model Econòmic, Finançament Autonòmic i Política Financera; denominació: «Suport a mesures vinculades a l'impuls de la transformació del model econòmic de la Comunitat Valenciana.  
- Línia S1299000, en el programa 121.60, Sistemes d'informació de la Direcció General de Tecnologies de la Informació i les Comunicacions; denominació: «Activitats de divulgació tecnològica i promoció del teixit productiu TIC.  
- Línia S1298000, en el programa 612.30, patrimoni de la Generalitat; denominació: «Adquisició Casa Museu Poy, de Vila-real.  
- Línia S1425000, en el programa 611.10, direcció i serveis generals de la Sotssecretaria; denominació: «Bo cistella de la compra.  
- Línia S1426000, en el programa 615.30, de la Subdirecció General de Model Econòmic de la Direcció General de Model Econòmic, Finançament Autonòmic i Política Financera; denominació: «Ajuda econòmica als col·lectius més vulnerables amb préstec hipotecari sobre habitatge habitual.  
Vist que han de ser modificats els imports de l'anualitat 2023 de les tretze línies de subvenció següents, en haver-se aprovat en la referida llei de pressupostos per a 2023, diferents imports als previstos en la resolució per la qual s'aprovava el Pla estratègic de subvencions 2021-2023, i també en la Resolució de 8 de març, per la qual es realitzava la primera actualització:  
- Línia S5114000 del programa pressupostari 611.10, «Beques treballs d'interés per a la Conselleria d'Hisenda i Model Econòmic».  
- Línia S5122000 del programa pressupostari 611.40, «Beques de pràctiques professionals en matèria d'anàlisi i estudis en matèria d'hisenda pública, documentació i estadística».  
- Línia S1276000 del programa pressupostari 612.10, «Beca pràctiques per al suport, informació i anàlisi de programes i projectes europeus».  
- Línia S7379000 del programa pressupostari 612.10, «Beques pràctiques titulats superiors».  
- Línia S2586000 del programa pressupostari 612.10, «Iniciatives comunitàries i programes europeus».  
- Línia S5100000 del programa pressupostari 612.10, «Finançament per a projectes europeus».  
- Línia S5136000 del programa pressupostari 615.30, «Incentius a la inversió empresarial per a impulsar la transformació del model econòmic de la Comunitat Valenciana».  
- Línia X7384000 del programa pressupostari 631.50, «Subvenció a l'ajuda al finançament de projectes empresarials».  
- Línia T0237000 del programa pressupostari 611.10, «Institut Valencià d'Investigacions Econòmiques».  
- Línia T0239000 del programa pressupostari 611.10, «Institut Valencià d'Investigacions Econòmiques».  
- Línia S1254000 del programa pressupostari 611.40, «Foment a la formació, investigació i transferència de coneixement entre les universitats valencianes i l'administració pública valenciana en l'àmbit de l'economia pública».  
- Línia S5134000 del programa pressupostari 611.40, «Subvencions destinades al suport a grups d'investigació en economia pública dels centres d'investigació de la Comunitat Valenciana».  
Vist que en la Llei de pressupostos per a l'anualitat 2023 no es preveuen les línies de subvenció següents, que sí que estaven previstes en el Pla estratègic de subvencions:  
- Línia S5139000 del programa pressupostari 121.70, Telecomunicacions de la Direcció General de Tecnologies de la Informació i les Comunicacions; denominació: «Ajudes per a la recepció o accés a la televisió digital en zones amb mancances de cobertura TDT».  
Es tracta d'una actuació els destinataris de la qual són ciutadans o entitats a fi de millorar l'accés a serveis digitals, en concret als serveis de comunicació audiovisual televisiva difosos actualment mitjançant TDT. Les competències per a l'impuls d'aquesta mena d'actuacions les té actualment la Conselleria d'Innovació, Universitats, Ciència i Societat Digital i, per tant, ja no es preveuen dins de les activitats de la DGTIC.  
- Línia S7367000 del programa pressupostari 612.10, de la Direcció General de Fons Europeus; denominació: «Una beca per a pràctiques de titulats superiors per al seguiment i verificació dels programes operatius CV 2014-2020».  
La baixa d'aquesta línia s'ha degut a la incorporació al Servei de Verificació dels Fons Europeus de tres persones, per a les quals s'ha hagut de buscar espai físic adequat i que estan realitzant entre altres tasques, les que estaven previstes que duguera a terme el becari/ària dins del seu pla de treball tutoritzat en aquest servei.  
- Línia S5121000 del programa pressupostari 615.20, Actuacions sobre el Sector Públic de la Direcció General de Sector Públic i Patrimoni; denominació: «Beques per a pràctiques professionals en matèria d'anàlisi i estudis relatius a gestió econòmica financera i de recursos humans del sector públic instrumental, i també ordenació jurídica i planificació del sector públic».  
L'any 2022 s'havien inclòs en el capítol IV, igual que en anys anteriors, tres beques per a pràctiques professionals d'anàlisis i estudis relatives a gestió econòmica financera del sector públic instrumental, i també ordenació jurídica i planificació del sector públic. Es pretenia seleccionar a tres becaris durant dotze mesos. A causa de la pandèmia no es va poder contractar cap becari.  
S'ha eliminat aquesta partida per a l'exercici 2023, per no disposar d'espai suficient en els despatxos per a situar els becaris, a causa de les mesures de distància de seguretat adoptades per motiu de la Covid-19 i, posteriorment, pel trasllat d'edifici de la direcció general.  
  
- Línia S5115000 del programa pressupostari 615.30, Model Econòmic de la Direcció General de Model Econòmic, Finançament Autonòmic i Política Financera; denominació: «Beques per a pràctiques de persones amb titulació universitària superior en la planificació, seguiment, avaluació de programes en matèria de model econòmic, i també la seua comunicació i difusió».  
  
Les tasques assignades a la Subdirecció General de Model Econòmic per a la gestió dels expedients d'ajudes a la solvència empresarial després de la pandèmia per la Covid-19 -pla «Resistir Plus»- han suposat una gran càrrega de treball que encara continua, la qual cosa al seu torn ha provocat que la part d'avaluació de programes en matèria de model econòmic, i també la seua comunicació i difusió, haja quedat en un segon pla, no sent necessària l'adjudicació d'aquestes beques.  
- Línia S1249000 del programa pressupostari 615.30, Model Econòmic de la Direcció General de Model Econòmic, Finançament Autonòmic i Política financera; denominació: «Suport a mesures formatives i laborals directament vinculades a projectes d'inversions empresarials per a impulsar la transformació del model econòmic de la Comunitat Valenciana».  
L'impacte que ha tingut en la Subdirecció General de Model Econòmic la gestió de les ajudes de solvència empresarial en resposta a la pandèmia de la Covid-19 -pla «Resistir Plus»-, juntament amb la tramitació d'altres ajudes que ja es gestionaven en la subdirecció, com les ajudes per a inversions empresarials i els convenis amb universitats públiques i altres entitats, l'objectiu de les quals és precisament contribuir a la transformació del model econòmic en la Comunitat Valenciana, ha comportat la impossibilitat d'abordar la convocatòria de les ajudes d'aquesta línia de subvenció.  
- Línia S1256000 del programa pressupostari 615.30, Model Econòmic, de la Direcció General de Model Econòmic, Finançament Autonòmic i Política financera; denominació: «Premis a projectes que aporten solucions en els àmbits productiu, social, mediambiental i innovació».  
La major part de l'esforç de la Subdirecció General de Model Econòmic està centrat actualment en tasques de gestió d'ajudes, com són les de solvència empresarial en resposta a la pandèmia de la Covid-19 -pla «Resistir Plus»-, les ajudes per a inversions empresarials, i també convenis amb universitats públiques i altres entitats, que contribuïsquen a la transformació del model econòmic en la Comunitat Valenciana, la qual cosa ha suposat la impossibilitat de convocar els premis d'aquesta línia de subvenció.  
- Beques de l'Institut Valencià de Finances (IVF), programa pressupostari 631.50  
Des de l'any 2020, amb la pandèmia de la Covid-19, l'activitat creditícia de l'IVF s'ha incrementat multiplicant fins per sis vegades el volum de finançament sol·licitat i concedit. Aquest increment extraordinari de l'activitat suposa que la dedicació del personal al personal en formació no és suficient per a garantir una adequada atenció de les persones beneficiàries de les beques. Això ha motivat que l'any 2020 no es convocaren, ni en 2021, ni en 2022, ni és previsible que durant el 2023 es convocaran.  
- Línia X7384000 del programa pressupostari 631.50 de l'Institut Valencià de Finances.  
Aquesta línia pressupostària tenia com a finalitat (i) bonificar els interessos del finançament de l'IVF, (ii) bonificar el cost dels avals d'SGR i (iii) realitzar aportacions al fons de provisions tècniques d'SGR. A causa de l'increment del finançament sol·licitat i concedit per l'IVF, l'import destinat a la bonificació dels interessos del finançament consumeix el pressupost per la qual cosa no es convocaran ajudes per a bonificar el cost dels avals, que és la subvenció inclosa en el pla estratègic de subvencions.  
Vist l'article 6.1.a de la Resolució de 8 de juny de 2022 (DOGV 9360, 13.06.2022), del conseller d'Hisenda i Model Econòmic, de delegació de determinades competències en òrgans d'aquesta conselleria, que estableix: «Delegar en la persona titular de la Sotssecretaria d'aquesta conselleria les atribucions en matèria de subvencions següents: a) L'aprovació del pla estratègic de subvencions de la conselleria i el seu sector públic».  
Vist tot el que antecedeix, i en compliment del que es disposa en el punt 10 de la Resolució d'11 de febrer de 2021, per la qual s'aprova el Pla estratègic de subvencions per al període 2021-2023, resolc:  
  
Primer  
Aprovar la segona actualització, corresponent a l'exercici 2023, del Pla estratègic de subvencions de la Conselleria d'Hisenda i Model Econòmic per al període 2021-2023, que figura com a annex d'aquesta resolució.  
  
Segon  
Aquesta actualització del pla, com a instrument de gestió, planificació i control de la Conselleria d'Hisenda i Model Econòmic, de les polítiques públiques en matèria de subvencions i desenvolupades per aquesta, no té cap rang normatiu, té caràcter programàtic i el seu contingut no generarà drets i obligacions, i queda la seua efectivitat condicionada a la corresponent aprovació dels pressupostos de la Generalitat per a cada exercici, a les disponibilitats pressupostàries del moment i al cofinançament que puga existir de fons de caràcter finalista. I en tot cas, estarà subjecte a les restriccions que, amb vista al compliment dels objectius de política econòmica i d'estabilitat pressupostària, es determinen per a cada exercici.  
  
  
Tercer  
Ordenar la seua publicació en el Diari Oficial de la Generalitat Valenciana, en la pàgina web de la Conselleria d'Hisenda i Model Econòmic, i també en el portal de transparència de la Generalitat https://gvaoberta.gva.es/va/, de conformitat amb el que s'estableix en els articles 12 i 23 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i en l'article 14.3 del Decret 105/2017, de 28 de juliol, del Consell, de desplegament de l'esmentada llei.  
  
València, 28 d'abril de 2023.- El sotssecretari de la Conselleria d'Hisenda i Model Econòmic: Daniel González Serisola.  
  
  
  
II PLA ESTRATÈGIC DE SUBVENCIONS DE LA CONSELLERIA D'HISENDA I MODEL ECONÒMIC 2021-2023  
  
ÍNDEX  
1. Introducció  
2. Fonament jurídic  
3. Principis generals  
4. Principals elements del Pla estratègic de subvencions (PES) de la Conselleria d'Hisenda i Model Econòmic  
a) Àmbit subjectiu  
b) Objectius estratègics  
c) Període de vigència  
5. Aprovació i eficàcia  
6. Modificació  
7. Finançament  
8. Modalitats de concessió  
9. Línies i dotació total  
10. Seguiment avaluació del PES 2021-2023  
a) Actualització anual del PES 2021-2023 de la Conselleria d'Hisenda i Model Econòmic  
b) Informe anual del PES 2021-2023 de la Conselleria d'Hisenda i Model Econòmic  
11. Actuacions per a l'efectiva igualtat de gènere  
  
1. INTRODUCCIÓ  
A la Conselleria d'Hisenda i Model Econòmic li correspon, dins de l'àmbit de competències de l'Administració de la Generalitat, proposar i executar, entre altres, les polítiques del Consell en matèria d'hisenda, model econòmic i finançament. També és l'encarregada de la proposta i execució de les polítiques del Consell en matèria de sector públic instrumental de la Generalitat, excepte els seus organismes autònoms i els consorcis sanitaris, patrimoni, projectes i fons europeus i tecnologies de la informació i la comunicació de l'Administració.  
En aquest entorn competencial el Pla estratègic de subvencions és un instrument que ens permet:  
a) La materialització dels principis que regulen la concessió de les subvencions i la seua justificació.  
b) La planificació política en la matèria de foment d'activitats d'utilitat pública o interés social o de promoció d'una finalitat pública d'un determinat departament.  
c) Mesures de control de les subvencions, que permeten amb la seua avaluació una millora de les futures subvencions mitjançant les correccions oportunes que s'observen, atés que qualsevol pla ha de recollir el seguiment i control de l'activitat subvencional.  
D'altra banda, la planificació estratègica de l'activitat subvencional constitueix un instrument valuós per a orientar l'actuació de la Conselleria amb vista a aconseguir importants millores:  
- Millora de l'eficiència: els plans estratègics de subvencions faciliten una reflexió a alt nivell sobre qüestions com ara objectius estratègics i recursos o sectors als quals es destinen les ajudes, la qual cosa redunda en un màxim aprofitament de l'esforç. A més, ajuda a actuar de manera coordinada amb altres administracions, minimitzant possibles duplicitats o ineficiències en l'acció pública en matèria de subvencions.  
  
- Millora de l'eficàcia: el pla estratègic de subvencions explicita els objectius específics que es pretenen aconseguir amb cada ajuda, i també els indicadors del grau de consecució d'aquests. D'aquesta manera, s'estableixen les bases per a analitzar periòdicament si la subvenció en qüestió està resultant efectiva per als fins que es persegueixen i, si escau, adoptar les mesures correctores que corresponguen.  
- Millora de la transparència: la societat actual demanda uns poders públics que actuen conformement al principi de transparència i que reten comptes de la seua activitat a la ciutadania. En aquest sentit, els plans estratègics de subvencions ajuden que la ciutadania conega com es prenen les decisions que els afecten, com es manegen els fons públics o sota quins criteris actuen les nostres institucions. Així, aquests plans s'inscriuen en el que l'article 6 de la Llei 19/2013, de 9 de desembre, de transparència, accés a la informació pública i bon govern, defineix com a «informació institucional, organitzativa i de planificació» que ha de ser objecte de publicitat activa, precepte al qual es remet també l'article 10 de la Llei 1/2022, de 13 d'abril (DOGV 9323, 22.04.2022), de la Generalitat, de transparència i bon govern de la Comunitat Valenciana.  
  
- Millora del servei a la ciutadania: els plans estratègics de subvencions contribueixen a proporcionar una informació útil i de qualitat sobre les previsions de la Conselleria en matèria d'ajudes, als qui puguen beneficiar-se.  
  
2. FONAMENT JURÍDIC  
Conscient de la importància d'una planificació per a l'adequada execució de la política subvencional de les administracions, la Llei 38/2003, de 17 de novembre, general de subvencions (d'ara endavant, LGS) estableix en el paràgraf 1 de l'article 8: «Els òrgans de les Administracions Públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, supeditant-se en tot cas al compliment dels objectius d'estabilitat pressupostària».  
Aquesta previsió de l'esmentada llei troba el seu desplegament reglamentari en la secció 1a del capítol III del títol preliminar, articles 10 a 15, del Reial decret 887/2006, de 21 de juliol, pel qual s'aprova el Reglament de la Llei general de subvencions (d'ara endavant, RGS), on es regula l'àmbit i contingut dels plans estratègics de subvencions, els principis directors als quals han d'ajustar-se, la competència per a la seua aprovació, el seu seguiment i els eventuals efectes del seu incompliment.  
L'exigència de comptar amb un pla estratègic de subvencions obliga a totes les administracions públiques, donat el caràcter bàsic del precepte, i s'incardina en l'exigència constitucional que la despesa pública responga a principis d'eficiència i economia (article 31.2 de la CE), de manera que tota subvenció ha de concedir-se per a la consecució d'una fi de caràcter públic.  
D'altra banda, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, assenyala en el seu article 164 que «Aquelles conselleries que tinguen previst atorgar subvencions hauran d'elaborar prèviament un pla estratègic de subvencions, en el qual s'integraran les subvencions que pretenguen atorgar tant els seus òrgans com els seus organismes públics dependents, i el contingut dels quals serà el que determine la legislació estatal bàsica. Aquests plans tindran un període de vigència de tres anys, llevat que, prèvia justificació de la peculiar naturalesa del sector afectat, siga oportú fixar una duració diferent, i s'ajustaran al que es preveu en els escenaris pressupostaris pluriennals als quals es refereix l'article 27 d'aquesta llei».  
En execució del que es preveu en aquestes normes legals, la Conselleria d'Hisenda i Model Econòmic ha elaborat el II Pla estratègic de subvencions per als exercicis 2021-2023.  
El Pla estratègic de subvencions 2021-2023 està suposant una continuïtat amb l'anterior pla en mantindre's per a les anualitats 2021 i 2022 els mateixos objectius. No obstant això, per a l'anualitat 2023, després d'una reavaluació de l'actuació «Ajudes per a la recepció o accés a la televisió digital en zones amb mancances de cobertura TDT», prevista en el marc de l'objectiu núm. 8: «Suport a les infraestructures de telecomunicacions en la Comunitat Valenciana», a la vista que l'objecte final d'aquestes ajudes és la millora en l'accés als serveis digitals per part de ciutadans i entitats, s'ha considerat una actuació pertanyent a l'àmbit de la societat digital, i, per tant, sota competència de la Conselleria d'Innovació, Universitats, Ciència i Societat Digital. En concret, la Secretaria Autonòmica d'Innovació i Transformació Digital té entre les seues competències les estratègies de digitalització de la Comunitat Valenciana, tal com s'estableix en l'article 10 del Decret 243/2019, de 25 d'octubre, del Consell, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital.  
  
Per tant, ja no es preveu l'execució d'aquestes ajudes per part de la DGTIC, i, per consegüent, s'han exclòs d'aquest pla, suprimint, en conseqüència, l'objectiu en el qual s'emmarcava, en tractar-se de l'única actuació establida sota aquest objectiu.  
No obstant l'anterior, i per tal com la DGTIC té en els seus pressupostos per a 2023 una nova línia d'ajudes per a la divulgació d'activitats tecnològiques, s'ha canviat de nom l'objectiu núm. 8, que passa a denominar-se «Divulgació tecnològica i promoció del teixit productiu TIC».  
  
Així mateix, han de tindre's en compte les situacions excepcionals produïdes i, especialment, la conjuntura imposada a conseqüència de la crisi sanitària provocada per la Covid-19, l'increment dels costos energètics, derivats de la invasió d'Ucraïna per part de Rússia i l'alça generalitzada de preus, que ha sigut contestades per les autoritats monetàries mitjançant l'enduriment de la política monetària via incremente continuat dels tipus d'interés. Les situacions descrites afecten de manera rellevant en el desenvolupament de les competències que afecten aquest departament.  
Per a pal·liar aquestes greus conseqüències econòmiques i socials provocades tant per la Covid-19, la guerra d'Ucraïna, l'increment de la taxa d'inflació i l'augment dels tipus d'interés, aquesta conselleria ha estat implementat diverses ajudes. Així, enagost de 2022 es van concedir ajudes als treballadors autònoms, inscrits com a tals en el règim especial d'autònoms, incorporant-se un nou objectiu 9 (nové), denominat «Mesures de resposta a les conseqüències econòmiques i socials provocades per la Covid-19 i la guerra d'Ucraïna». Aquest objectiu roman també aquesta anualitat 2023 preveient dues noves línies de subvenció. La primera d'aquestes consisteix en una ajuda directa a persones físiques amb baix nivell d'ingressos, denominada «Bo cistella de la compra», amb la finalitat de pal·liar els efectes negatius de la pujada dels preus dels productes d'alimentació. La segona línia de subvenció consisteix en una ajuda directa dirigida als col·lectius més vulnerables amb préstec hipotecari sobre l'habitatge habitual en règim de tipus d'interés variable i amb residència habitual en la Comunitat Valenciana, i té per finalitat reduir la probabilitat de la pèrdua de l'habitatge habitual per part d'aqueixos col·lectius per no poder afrontar el pagament de les quotes hipotecàries.  
Així mateix, per part de la Direcció General del Sector Públic i Patrimoni han incorporat per a aquesta anualitat 2023 un nou objectiu 10 (deu), denominat «Ajuda i col·laboració amb les entitats locals en la conservació i adquisició de patrimoni històric cultural», el beneficiari del qual serà l'Ajuntament de Vila-real per a l'adquisició de la Casa Museu Poy, de l'esmentada localitat.  
Aquest pla es defineix com un instrument de gestió, planificació i control de la Conselleria d'Hisenda i Model Econòmic, de les polítiques públiques de contingut subvencional desenvolupades per aquesta, i una eina al servei de la ciutadania per a donar a conéixer la política de subvencions d'aquesta.  
Les actuacions que es promouen a través de les subvencions que preveu el pla, els seus objectius i la dotació econòmica, estan d'acord amb els definits en els programes pressupostaris del departament, elaborats conforme al que es disposa en l'article 33 de la Llei 1/2015, de 6 de febrer, d'hisenda pública, del sector públic instrumental i de subvencions.  
Aquest Pla es concep i articula amb l'ànim de complir les funcions atribuïdes a aquesta conselleria, sempre des de la perspectiva de l'obligat respecte als objectius d'estabilitat pressupostària i sostenibilitat financera definits per a cadascun dels exercicis de vigència del pla.  
  
3. PRINCIPIS GENERALS  
Les actuacions en què es materialitze la concessió de les subvencions es realitzaran d'acord amb els principis següents:  
- Publicitat i concurrència, mitjançant convocatòria prèvia en què es garantisca la concurrència i igualtat en la distribució de fons públics, mitjançant la concreció dels requisits per a obtindre la condició de persona beneficiària de la subvenció, això sense perjudici de la possible concessió directa que, de conformitat amb el que estableix la norma aplicable, haurà de comptar amb les degudes disponibilitats pressupostàries, amb caràcter previ.  
- Transparència en el procés d'assignació de recursos públics, tant en el procés de concessió, com en la publicació dels resultats, que possibilite el control social i jurídic sobre la gestió dels fons.  
- Objectivitat, igualtat i no discriminació, per la qual cosa s'estableixen diferenciacions en el règim jurídic aplicable davant una justificació objectiva i raonable.  
- Principi d'eficàcia i eficiència, consistent en l'optimització dels recursos públics assignats, sense sobrepassar les limitacions legals i/o pressupostàries.  
  
4. PRINCIPALS ELEMENTS DEL PLA ESTRATÈGIC DE SUBVENCIONES DE LA CONSELLERIA D'HISENDA I MODEL ECONÒMIC  
a) Àmbit subjectiu  
Segons disposa l'article 11 del Reial decret 887/2006, de 21 de juliol, el pla estratègic de cada conselleria abastarà les subvencions tant dels seus òrgans com dels organismes i altres ens púbics a ell vinculats.  
Aquest pla estratègic de subvencions que s'aprova preveu totes les subvencions que s'ordenen, convoquen i gestionen pels diferents òrgans superiors i directius de la Conselleria d'Hisenda i Model Econòmic, i també per l'Institut Valencià de Finances, ens del sector públic instrumental adscrit a aquesta Conselleria d'Hisenda i Model Econòmic.  
  
b) Objectius estratègics  
El Reglament orgànic i funcional de la Conselleria d'Hisenda i Model Econòmic estableix que és aquest departament l'encarregat de la direcció i execució de la seua política en matèria de política pressupostària, tributària, despesa pública, gestió de tresoreria, joc, política financera, model econòmic i finançament, sector públic instrumental de la Generalitat, patrimoni, projectes i fons europeus i tecnologies de la informació i la comunicació de l'Administració.  
Des d'aquest compromís, el II Pla estratègic de subvencions de la Conselleria d'Hisenda i Model Econòmic 2021-2023 pretén continuar dotant a aquesta conselleria d'un instrument de gestió, planificació i control de la seua activitat i política de subvencions amb els objectius estratègics que es relacionen a continuació. Els set primers coincideixen amb els que tenia en el I Pla estratègic de subvencions 2018-2020.  
  
1. Foment de la formació i de l'especialització de joves amb recent titulació en les àrees de coneixement de la Conselleria d'Hisenda i Model Econòmic.  
2. Augment de la mobilitat laboral en l'àmbit nacional i internacional que augmente les seues expectatives d'accés a una ocupació a Espanya o a Europa.  
3. Suport a sectors socials i econòmics que desitgen accedir a altres fonts de finançament europees diferents dels fons estructurals.  
  
4. Impulsar el desenvolupament econòmic de la Comunitat Valenciana secundant-se en els factors que permeten reforçar el potencial competitiu de la nostra economia, promovent la recuperació del ritme inversor i el creixement de la renda i l'ocupació, i també la millora de la sostenibilitat mediambiental dels nostres sectors productius.  
  
5. Incentivar el canvi de model econòmic a través del finançament d'inversions empresarials alineades a les bases i elements orientadors per a la transformació del model econòmic de la Comunitat Valenciana.  
  
6. Impulsar el canvi cap a un model econòmic basat en el coneixement, la innovació i l'obertura a l'exterior, articulat sobre el principi de sostenibilitat ambiental, productiva i social.  
7. Millora de la qualitat del servei públic, mitjançant el reforç de la investigació en economia pública, i també la simplificació de processos, l'augment de l'eficàcia, el control del frau, l'optimització de recursos o la gestió intel·ligent d'aquests.  
8. Divulgació tecnològica i promoció del teixit productiu TIC.  
9. Mesures de resposta a les conseqüències econòmiques i socials provocades per la Covid-19 i la guerra d'Ucraïna.  
10. Ajuda i col·laboració amb les entitats locals en la conservació i adquisició de patrimoni historicocultural.  
La relació entre els objectius estratègics definits, els programes pressupostaris existents en la Conselleria i els centres gestors, atesos els pressupostos aprovats per a l'anualitat 2023, és la següent:  
  
c) Període de vigència  
D'acord amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb l'article 11.4 del Reglament de la Llei general de subvencions, els plans estratègics contindran previsions per a un període de vigència de tres anys, llevat que per l'especial naturalesa del sector afectat siga convenient establir un pla estratègic de duració diferent. Atés que no s'aprecia una especial naturalesa en el sector econòmic i social afectat per les activitats a subvencionar per la Conselleria d'Hisenda i Model Econòmic, el II Pla estratègic de subvencions d'aquest departament del Consell tindrà vigència en el període 2021-2023.  
  
  
5. APROVACIÓ I EFICÀCIA  
De conformitat amb el que es disposa en l'article 160.2.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el II Pla estratègic de subvencions de la Conselleria d'Hisenda i Model Econòmic, i també la seua primera actualització, han sigut aprovades per la persona titular de la Conselleria.  
No obstant l'anterior, i vista la Resolució de 8 de juny de 2022 (DOGV 9360, 13.06.2022), del conseller d'Hisenda i Model Econòmic, de delegació de determinades competències en òrgans d'aquesta conselleria, que estableix: «Delegar en la persona titular de la Sotssecretaria d'aquesta conselleria les atribucions en matèria de subvencions següents: a) L'aprovació del pla estratègic de subvencions de la Conselleria i el seu sector públic», el sotssecretari de la Conselleria d'Hisenda i Model Econòmic signa aquesta resolució de la segona actualització.  
  
Aquest Pla estratègic de subvencions, en la segona actualització, produirà efectes des de l'1 de gener de 2023 fins al 31 de desembre de 2023.  
Igualment, en compliment de l'article 5 de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, el II PES 2021-2023 de la Conselleria d'Hisenda i Model Econòmic, i també les seues actualitzacions i informes anuals d'avaluació, es publicaran en la pàgina web del departament, i li serà aplicable, així mateix, qualssevol altres disposicions en matèria d'informació i transparència previstes en l'ordenament jurídic.  
  
Conforme a l'article 12.3 del Reial decret 887/2006, de 21 de juliol, el pla estratègic que s'aprova té caràcter programàtic i el seu contingut no crea drets ni obligacions; la seua efectivitat quedarà condicionada a la posada en marxa de les diferents línies de subvenció, atenent entre altres condicionants a les disponibilitats pressupostàries de cada exercici.  
  
6. MODIFICACIÓ  
Donat el caràcter programàtic del Pla estratègic de subvencions, si del seguiment de l'eficiència de les línies de subvencions previstes es posa de manifest la ineficàcia o desviació dels objectius previstos, aquest haurà de ser objecte de modificació.  
De la mateixa manera, podrà ser objecte de modificació, si del seu estudi s'evidencia la conveniència d'incentivar unes certes línies de subvenció per a aconseguir un major grau de compliment dels objectius proposats.  
L'existència de modificacions no podrà perjudicar els drets econòmics dels beneficiaris de subvencions ja reconeguts i que hagueren desenvolupat les prestacions compromeses amb l'administració.  
  
7. FINANÇAMENT  
La font de finançament per a dotar econòmicament les subvencions que es descriuen serà, amb caràcter general, els pressupostos de la Generalitat.  
L'efectivitat de les línies d'ajudes i subvencions incloses en aquest pla, quedaran condicionades a l'existència de crèdit adequat i suficient en el corresponent pressupost anual.  
No obstant això, la línia de subvenció de l'objectiu 1, línia S7379000 («Beca pràctiques titulats superiors») i també les ajudes per a augmentar la mobilitat laboral en l'àmbit i internacional de l'objectiu núm. 2, línia de subvenció S2586000 («Iniciatives comunitàries i programes europeus»), estan cofinançades al 50 per cent per la Unió Europea. Aquestes dues línies estan en el programa pressupostari de la Direcció General de Fons Europeus.  
  
8. MODALITATS DE CONCESSIÓ  
Les subvencions recollides en aquest Pla estratègic de subvencions de la Conselleria d'Hisenda i Model Econòmic i de l'IVF seran atorgades:  
a) En règim de concurrència competitiva  
La concessió de les subvencions s'estableix mitjançant un ordre de prelació de les sol·licituds presentades conforme als criteris de valoració fixats en les bases reguladores i en la convocatòria.  
Aquestes bases reguladores tindran la consideració de disposicions de caràcter general i seran aprovades mitjançant ordre per la persona titular de la Conselleria d'Hisenda i Model Econòmic.  
En l'annex I s'estableix la relació de subvencions de concessió genèrica en règim de concurrència competitiva. Està acompanyat de les seues corresponents fitxes individualitzades per línia de subvenció.  
b) Per concessió directa  
La concessió d'aquestes subvencions està prevista nominativament en els pressupostos anuals de la Conselleria d'Hisenda i Model Econòmic i es formalitzarà de manera habitual mitjançant l'instrument jurídic del conveni.  
  
En l'annex II s'estableix la relació de subvencions de concessió directa, i està acompanyat de les seues corresponents fitxes individualitzades per línia de subvenció.  
  
9. LÍNIES I DOTACIÓ TOTAL  
Per a l'anualitat 2021 es preveia un total de 22 línies de subvenció, per un import total de 76.275.813,00 euros. A mitjan juliol, en incorporar-se una nova línia S1024000 dotada amb 715.621.662,00 €, va passar el PES a tindre 23 línies i una dotació de 207.307.498,00 euros. (\*)  
  
En la primera actualització del Pla estratègic de subvencions, per a la seua anualitat 2022 es va mantindre el mateix nombre de línies de subvenció, 23, amb un import total de 52.880.132,00 euros. En data 5 d'agost de 2022, el Ple del Consell va aprovar una ampliació de crèdit en el capítol 4 del programa pressupostari 61.10 Direcció i Serveis Generals de la Sotssecretària d'aquesta Conselleria d'Hisenda i Model Econòmic per a donar cobertura a les ajudes al Pla reactiva, línia S1080, aprovades per Decret llei 5/2022, d'1 de juliol (DOGV 9375, 05.07.2022), per un import final de 84.563.383,00 euros, pel qual es regulava la concessió directa d'ajudes de suport als treballadors autònoms, inscrits com a tals en el Règim especial d'autònoms, que desenvolupen la seua activitat en els subsectors que s'han vist especialment afectats per l'increment dels costos energètics derivats de la invasió d'Ucraïna per part de Rússia. Per tant, l'import total de l'anualitat 2022 va ser de 99.457.075,00 euros.  
Per a aquesta anualitat 2023 es preveu un total de 21 línies de subvenció, per un import total de 75.896.731,00 euros.  
Les taules següents analitzen: en la primera, la distribució per centres directius del nombre i import de les línies de subvencions previstes; en la segona taula, la distribució per objectius estratègics del nombre i import de les línies, i finalment, en la tercera taula, la seua distinció per capítols pressupostaris, i també el percentatge per línies genèriques o de concurrència competitiva enfront de les nominatives. I totes elles amb les dades recollides de la Llei de pressupostos per a 2023.  
  
(\*) En l'aprovació del PES en la fitxa núm. 21 es va consignar per a l'anualitat 2021, 150.000,00 d'euros, quan l'aprovat per pressupostos era 200.000,00 d'euros. Es va corregir l'error en la primera actualització. A més, va haver-hi una minoració de 6.000.000,00 d'euros de la línia S5136000 (fitxa núm. 11). Per tant, l'import correcte de la dotació del Pla estratègic de subvencions per a l'anualitat 2021 hauria sigut de 25.079.201,00 euros, en lloc de la que va ser aprovada que era de 54.746.949,00 euros. I sumant a aquesta quantitat la incorporació a mitjan juliol de la línia S1024000 (fitxa 23) per un import de 572.955.691,00 euros, hauria tingut un pressupost total de 077.834.339,00 euros en lloc de la que figura en la Resolució d'aprovació que és de 536.098.863,00 euros.  
  
Objectius estratègics Nombre de línies % Dotació prevista 2023 %  
Objectiu núm. 1 4 19,05 70.900,00 0,19  
Objectiu núm. 2 1 4,02 699.688,00 1,43  
Objectiu núm. 3 1 4,37 612.978,00 1,31  
Objectiu núm. 4 1 4,76 30.000,00 0,08  
Objectiu núm. 5 1 4,76 86.598.429,00 31,24  
Objectiu núm. 6 7 33,33 6.580.000,00 17,28  
Objectiu núm. 7 2 9,96 837.001,00 0,97  
Objectiu núm. 8 1 4,76 90.000,00 0,24  
Objectiu núm. 9 2 9,52 64.363.016,00 42,01  
Objectiu núm. 10 1 4,76 2.000.000,00 5,25  
TOTAL 21 100 32.663.654,00 100  
  
  
 Nombre de línies % Dotació total %  
Capítol IV 16 76,19 42.895.123,00 62,49  
Capítol VII 5 23,81 43.380.064,00 37,51  
TOTAL 21 100 52.732.212,00 100  
   
Nominatives 9 42,86 90.740.963,00 56,98  
Genèriques 12 57,14 83.269.564,00 43,02  
TOTAL 21 100 33.833.120,00 100  
  
  
(\*) S'han inclòs ací les dues línies S1425000 i S1426000, que encara que són de concessió directa, no són nominatives.  
  
10. SEGUIMENT I AVALUACIÓ DEL PES 2021-2023  
a) Actualització anual del PES 2021-2023 de la Conselleria d'Hisenda i Model Econòmic  
De conformitat amb l'article 14.1 del Reglament general de Subvencions, el II PES 2021-2023 de la Conselleria d'Hisenda i Model Econòmic és actualitzat anualment d'acord amb la informació rellevant disponible.  
L'actualització del II Pla es realitzarà abans del 30 d'abril dels exercicis 2022 i 2023. Per a això, anualment, cadascuna de les direccions generals, i també l'IVF, farà el seguiment de les subvencions convocades o a convocar en el seu àmbit d'actuació, tenint en compte el que es preveu en les lleis anuals de pressupostos de la Generalitat.  
b) Informe anual del PES 2021-2023 de la Conselleria d'Hisenda i Model Econòmic  
De conformitat amb l'article 14.2 del Reglament general de Subvencions, la Conselleria d'Hisenda i Model Econòmic emetrà abans del 30 de maig de 2022 i 2023 un informe sobre el grau d'avanç de l'aplicació del pla, els seus efectes i les repercussions pressupostàries i financeres que es deriven de la seua aplicació.  
Igualment, abans del 30 de maig de 2024, es realitzarà un informe final d'avaluació del PES 2021-2023 de la Conselleria d'Hisenda i Model Econòmic.  
Per a realitzar les avaluacions del pla, anualment cadascuna de les direccions generals i l'IVF faran el seguiment de les subvencions convocades en el seu àmbit d'actuació, constatant el progrés aconseguit quant al compliment dels objectius proposats, en funció d'uns indicadors prèviament determinats a tal fi.  
A aquest efecte, s'elaborarà pels esmentats centres directius un informe justificatiu amb les especificacions següents:  
a) Informació de cada línia i tipus de subvenció, que recolliran les subvencions concedides, amb indicació del seu import, objectiu o finalitat, i persones o entitats beneficiàries.  
b) El grau de compliment dels seus objectius específics i del seu termini de consecució.  
c) Els costos efectius, en relació amb els previsibles, del seu pla d'acció i dels seus indicadors quantificables.  
d) Conclusions o valoració global.  
e) Suggeriments per a l'elaboració del següent Pla estratègic de subvencions o propostes de modificació o actualització.  
  
11. ACTUACIONS PER A L'EFECTIVA IGUALTAT DE GÈNERE  
  
En l'execució dels objectius del PES es tindrà en compte, quan això siga possible, la perspectiva de gènere i igualtat d'oportunitats. Igualment, en els processos de selecció de personal previstos en el PES, es procurarà que aquests complisquen amb els criteris de presència equitativa de dones i homes, d'acord amb el que es disposa en la Llei orgànica 3/2007, de 22 de març, per a la igualtat efectiva de dones i homes.  
  
Les diferents bases reguladores i les resolucions de les convocatòries establiran, quan siga procedent, criteris de valoració quant a la consecució de la igualtat entre homes i dones.  
Així mateix, en les subvencions nominatives es preveurà, quan siga procedent, actuacions per a l'efectiva igualtat de gènere.  
  
  
  
ANNEX I  
Subvencions de concessió en règim de concurrència competitiva  
  
OBJECTIU ESTRATÈGIC 1. Foment de la formació i de l'especialització de joves amb recent titulació en les àrees de coneixement de la Conselleria d'Hisenda i Model Econòmic.  
Quatre línies de subvenció del capítol IV  
- Línia S5114000, «Beques treballs d'interés per a Conselleria d'Hisenda i Model Econòmic». Programa 611.10 (fitxa núm. 1).  
- Línia S7379000, «Beca pràctiques titulats superiors». Programa 612.10 (fitxa núm. 4).  
- Línia S1276000, «Beca pràctiques per al suport, informació i anàlisi de programes i projectes europeu». Programa 612.10 (fitxa núm. 24).  
- Línia S5122000, «Beques de pràctiques professionals en matèria d'anàlisi i estudis en matèria d'hisenda pública, documentació i estadística». Programa 611.40 (fitxa núm. 25).  
OBJECTIU ESTRATÈGIC 2. Augment de la mobilitat laboral en l'àmbit i internacional que augmente les seues expectatives d'accés a una ocupació a Espanya o a Europa.  
Una línia de subvenció del capítol IV  
- Línia S2586000, «Iniciatives comunitàries i programes europeus». Programa 612.10 (fitxa núm. 7).  
OBJECTIU ESTRATÈGIC 3. Suport a actors socials i econòmics que desitgen accedir a altres fonts de finançament europees diferents dels fons estructurals.  
Una línia de subvenció del capítol IV  
- Línia S5100000, «Finançament per a projectes europeus». Programa 612.10 (fitxa núm. 8).  
OBJECTIU ESTRATÈGIC 5. Incentivar el canvi de model econòmic a través del finançament d'inversions empresarials alineades a les bases i elements orientadors per a la transformació del model econòmic de la Comunitat Valenciana.  
Una línia de subvenció capítol VII  
- Línia S5136000, «Incentius a la inversió empresarial per a impulsar la transformació del model econòmic de la Comunitat Valenciana». Programa 615.30 (fitxa núm. 11).  
OBJECTIU ESTRATÈGIC 6. Impulsar el canvi cap a un model econòmic basat en el coneixement, la innovació, i l'obertura a l'exterior, articulat sobre el principi de sostenibilitat ambiental, productiva i social.  
  
Una línia de subvenció del capítol IV  
- Línia S1293999, «Suport a mesures vinculades a l'impuls de la transformació del model econòmic de la Comunitat Valenciana». Programa 615.30 (fitxa 28) nova.  
OBJECTIU ESTRATÈGIC 7. Millora de la qualitat del servei públic, mitjançant el reforç de la investigació en economia pública, i també la simplificació de processos, l'augment de l'eficàcia, el control de frau, l'optimització de recursos o la gestió intel·ligent d'aquests.  
Dues línies de subvenció, ambdues del capítol VII  
- Línia S1254000, «Foment de la formació, la investigació i la transferència de coneixement entre les universitats valencianes i l'Administració pública valenciana en l'àmbit de l'economia pública». Programa 611.40 (fitxa núm. 20).  
- Línia S5134000, «Subvencions destinades al suport de grups d'investigació en economia pública dels centres d'investigació de la Comunitat Valenciana». Programa 611.40 (fitxa núm. 21).  
  
  
ANNEX II  
Subvencions nominatives de concessió directa  
  
OBJECTIU ESTRATÈGIC 4. Impulsar el desenvolupament econòmic de la Comunitat Valenciana secundant-se en els factors que permeten reforçar el potencial competitiu de la nostra economia, promovent la recuperació de ritme inversor i el creixement de la renda i l'ocupació, i també la millora de la sostenibilitat mediambiental dels nostres sectors productius.  
Una línia de subvenció del capítol IV  
- Línia S1255000, «Conveni de col·laboració amb la Universitat de València per a la creació de la Càtedra de Tributació Autonòmica». Programa 613.10 (fitxa núm. 9).  
OBJECTIU ESTRATÈGIC 6. Impulsar el canvi cap a un model econòmic basat en el coneixement, la innovació, i l'obertura a l'exterior, articulat sobre el principi de sostenibilitat ambiental, productiva i social.  
  
Cinc línies de subvenció del capítol IV  
- Línia S0237000, «Finançament despeses de personal i funcionament de l'Institut Valencià d'Investigacions Econòmiques (IVIE)». Programa 611.10 (fitxa núm. 15).  
- Línia S1248000, «Conveni de col·laboració amb les universitats del sistema universitari valencià públic que figuren en annex per a la Xarxa de Càtedres per a la Transformació del Model Econòmic». Programa 615.30 (fitxa núm. 17).  
- Línia S1250000, «Conveni de col·laboració amb ASCER». Programa 615.30 (fitxa núm. 18).  
- Línia S5132000, «Conveni de suport a la Fundació per al Desenvolupament i la Innovació, per a transformació modernitzadora del capital humà». Programa 615.30 (fitxa núm. 19).  
- Línia S1281000, «Conveni de col·laboració amb la Universitat d'Alacant per a organització Congrés ERSA». Programa 615.30 (fitxa núm. 27), nova  
Una línia de subvenció del capítol VII  
- Línia S0239000, «Finançament operacions de capital de l'Institut Valencià d'Investigacions Econòmiques (IVIE)». Programa 611.10 (fitxa núm. 16).  
  
OBJECTIU ESTRATÈGIC 8. Divulgació tecnològica i promoció del teixit productiu TIC  
Una línia de subvenció del capítol IV  
- Línia S1299000, «Activitats de divulgació tecnològica i promoció del teixit productiu TIC». Programa 121.60 (fitxa núm. 29), nova  
OBJECTIU ESTRATÈGIC 9. Mesures de resposta a les conseqüències econòmiques i socials provocades per la Covid-19 i la guerra d'Ucraïna.  
Dues línies de subvenció, ambdues del capítol IV  
- Línia S1425000, «Bo cistella de la compra». Programa 611.10 (fitxa núm. 31), nova  
- Línia S1426000, «Ajuda econòmica als col·lectius més vulnerables amb préstec hipotecari sobre habitatge habitual». Programa 615.30 (fitxa núm. 32), nova  
OBJECTIU ESTRATÈGIC 10. Ajuda i col·laboració amb les entitats locals en la conservació i adquisició de patrimoni historicocultural.  
  
Una línia de subvenció del capítol VII  
- Línia S1298000, «Adquisició Casa Museu Poy, de Vila-real». Programa 612.30 (fitxa 30), nova